google/wiki40b huggingface dataset:
Πρισματικός αστρολάβος

Ο πρισματικός αστρολάβος είναι ένα αστρονομικό όργανο αλλά και ναυτιλιακό καθώς επίσης και τοπογραφικό.

Ως ναυτιλιακό ή τοπογραφικό όργανο χρησιμοποιείται στον καθορισμό γεωγραφικών συντεταγμένων ενός τόπου καθώς επίσης και της ακριβούς ώρας και των συντεταγμένων των αστέρων. Ως αστρονομικό όργανο, χρησιμοποιείται για τον ακριβή προσδιορισμό του ύψους ενός ουράνιου σώματος στην ουράνια σφαίρα. Περιλαμβάνει ένα ισόπλευρο πρίσμα (με μια από τις επιφάνειες του κάθετα τοποθετημένη), το οποίο βρίσκεται ακριβώς μπροστά από τον αντικειμενικό φακό του αστρολάβου και πάνω από ένα οριζόντιο κάτοπτρο, που σχηματίζεται από έναν δίσκο υδράργυρου. Η εικόνα του ουράνιου αντικειμένου καθώς και η αντανάκλαση του στο κάτοπτρο αντανακλώνται στην εσωτερική επιφάνεια του πρίσματος. Οι δυο εικόνες που δημιουργούνται συγκλίνουν όταν η γωνιώδης απόσταση του αντικειμένου από το ζενίθ (ζενίθια απόσταση) σχηματίζει γωνία ίση με το μισό της γωνίας της ηγούμενης άκρης του πρίσματος.
Με το όργανο αυτό επιτυγχάνεται ακρίβεια μετρήσεων παρόμοια με εκείνη που παρέχουν τα μεσημβρινά τηλεσκόπια. Όμως το όργανο αυτό, ο «πρισματικός αστρολάβος», είναι γεγονός ότι πλεονεκτεί του μεσημβρινού τηλεσκοπίου κατά το ότι δεν απαιτεί μόνιμη εγκατάσταση.
Οργανισμός Γεωργικών Ασφαλίσεων

Ο Οργανισμός Γεωργικών Ασφαλίσεων συντομογραφικά ΟΓΑ ήταν κρατικός φορέας κύριας ασφάλισης στην Ελλάδα που δημιουργήθηκε το 1961. Είχε ως σκοπό την παροχή συντάξεων γήρατος, χηρείας και αναπηρίας στον αγροτικό πληθυσμό της χώρας. Το 1998 είχε μετετραπεί σε Ταμείο Κύριας Ασφάλισης Αγροτών, διευρύνοντας το φάσμα ασφαλιστικών παροχών που παρείχε. Η ιατροφαρμακευτική περίθαλψη που παρείχε σήμερα παρέχεται από τον ΕΟΠΥΥ, η ασφαλιστική αντικαταστάθηκε από 1-1-2017 από τον ΕΦΚΑΑ, ενώ οι προνοιακές του παροχές (π.χ. τα οικογενειακά επιδόματα) αντικαταστάθηκε από το Φεβρουάριο του 2018 από τον ΟΠΕΚΑ, ο οποίος είναι η μετεξέλιξη του ΟΓΑ.  
Σημερινός διοικητής του ΟΓΑ είναι ο Αθανάσιος Μπακαλέξης.

Λογαριασμός Αγροτικής Εστίας

Από το 2003 εφαρμόζεται ο θεσμός της Αγροτικής Εστίας, στα πλαίσια της αναβάθμισης των παροχών του ΟΓΑ προς τους ασφαλισμένους του. Πρόκειται για προγράμματα κοινωνικού τουρισμού, ενημέρωσης και πληροφόρησης του αγροτικού πληθυσμού, παροχή χρηματικών βοηθημάτων σε πολύτεκνες οικογένειες ή για επιμορφωτικά σεμινάρια νέων αγροτών ή για την παρακολούθηση αγροτικών συνεδρίων.
Δικαίωμα στην υγεία

Ορισμός

Το προοίμιο του Συντάγματος του Παγκόσμιου Οργανισμού Υγείας (WHO) του 1946 ορίζει την υγεία σε γενικές γραμμές ως «κατάσταση πλήρους σωματικής, πνευματικής και κοινωνικής ευημερίας και όχι απλώς απουσίας ασθενείας ή αναπηρίας». Το Σύνταγμα ορίζει το δικαίωμα στην υγεία ως "απόλαυση του υψηλότερου δυνατού επιπέδου υγείας", και απαριθμεί ορισμένες αρχές αυτού του δικαιώματος ως υγιή ανάπτυξη παιδιών. δίκαιη διάδοση των ιατρικών γνώσεων και των πλεονεκτημάτων τους · και κοινωνικά μέτρα που παρέχονται από την κυβέρνηση για την εξασφάλιση επαρκούς υγείας.
Ο Frank P. Grad πιστώνει το Σύνταγμα της "WHO" ως "διεκδίκηση ... ολόκληρου του χώρου της σύγχρονης διεθνούς δημόσιας υγείας", το οποίο καθιερώνει το δικαίωμα στην υγεία ως "θεμελιώδες, αναπαλλοτρίωτο ανθρώπινο δικαίωμα" που οι κυβερνήσεις δεν μπορούν να μειώσουν και είναι μάλλον υποχρεωμένες να προστατεύσουν και [2] Το Σύνταγμα της "WHO", συγκεκριμένα, σηματοδοτεί την πρώτη επίσημη οριοθέτηση του δικαιώματος στην υγεία στο διεθνές δίκαιο.

Οικουμενική διακήρυξη για τα ανθρώπινα δικαιώματα

Το άρθρο 25 της Οικουμενικής Διακήρυξης των Ανθρωπίνων Δικαιωμάτων των Ηνωμένων Εθνών του 1948 αναφέρει ότι «Ο καθένας έχει δικαίωμα σε ένα βιοτικό επίπεδο κατάλληλο για την υγεία και την ευημερία του ίδιου και της οικογένειάς του, συμπεριλαμβανομένων των τροφίμων, της ένδυσης, της στέγασης και της ιατρικής περίθαλψης αναγκαίες κοινωνικές υπηρεσίες. " Η Οικουμενική Διακήρυξη κάνει επιπλέον καταλύματα για την ασφάλεια σε περίπτωση σωματικής εξασθένηση ή αναπηρίας, και κάνει ειδική μνεία περίθαλψη που παρέχεται σε όσους το μητρότητα ή την παιδική ηλικία.
Η Οικουμενική Διακήρυξη των Δικαιωμάτων του Ανθρώπου αναφέρεται ως η πρώτη διεθνής δήλωση των θεμελιωδών ανθρωπίνων δικαιωμάτων, τόσο των ελευθεριών όσο και των δικαιωμάτων. Ο Ύπατος Αρμοστής των Ηνωμένων Εθνών για τα Ανθρώπινα Δικαιώματα, Navanethem Pillay, γράφει ότι η Οικουμενική Διακήρυξη των Δικαιωμάτων του Ανθρώπου "κατοχυρώνει ένα όραμα που απαιτεί να ληφθούν όλα τα ανθρώπινα δικαιώματα - πολιτικά, πολιτικά, οικονομικά, κοινωνικά ή πολιτιστικά - ως αδιαίρετα και οργανικά σύνολα, αδιαχώριστα και αλληλεξαρτώμενα. Ομοίως, οι Gruskin και άλλοι ισχυρίζονται ότι ο αλληλένδετος χαρακτήρας των δικαιωμάτων που εκφράζονται στην Οικουμενική Διακήρυξη καθιερώνει μια «ευθύνη που εκτείνεται πέρα ​​από την παροχή βασικών υπηρεσιών υγείας για την αντιμετώπιση των καθοριστικών παραγόντων της υγείας όπως η παροχή επαρκούς εκπαίδευσης, τρόφιμα και ευνοϊκές συνθήκες εργασίας ", δηλώνοντας περαιτέρω ότι αυτές οι διατάξεις" είναι τα ίδια τα ανθρώπινα δικαιώματα και είναι απαραίτητα για την υγεία ".
Αναστάσης Βιστωνίτης

Βιογραφικά στοιχεία

Ο Βιστωνίτης γεννήθηκε το 1952 στην Κομοτηνή. Σπούδασε πολιτικές και οικονομικές επιστήμες στο Πάντειο Πανεπιστήμιο της Αθήνας. Εργάστηκε σε εκδοτικούς οίκους της Θεσσαλονίκης και της Αθήνας. Διετέλεσε γενικός γραμματέας της Εταιρείας Λογοτεχνών Θεσσαλονίκης (1980-1983). Το 1983 μετακόμισε στις Η.Π.Α., όπου και έμεινε για πέντε χρόνια. Εκεί εργάστηκε ως πολιτικός συντάκτης και αρχισυντάκτης της ελληνοαμερικανικής εφημερίδας Πρωινή της Νέας Υόρκης. Έχει γράψει άρθρα στις εφημερίδες Η Καθημερινή, Η Αυγή, Το Βήμα, όπου γράφει και σήμερα, στο περιοδικό Νέα Πορεία και σε πολλά άλλα έντυπα στην Ελλάδα και στο εξωτερικό. Υπήρξε επίσης Διευθυντής σύνταξης του περιοδικού Ανοιχτό Βιβλιοπωλείο (1992). Το 1996 ήταν επιμελητής (General Editor) του Φακέλου Υποψηφιότητας (Gandidature file) με τον οποίο η Αθήνα κέρδισε τους Ολυμπιακούς αγώνες το 2004. Από το 1996 ως τον Μάιο του 2001 υπήρξε μέλος του Διοικητικού Συμβουλίου της Ομοσπονδίας Ευρωπαίων Συγγραφέων (European Writers' Congress) ενώ το 2003 έγινε Αντιπρόεδρος του συμβουλίου, όπου παρέμεινε ως το 2008. Διετέλεσε μέλος του Δ.Σ. της Εταιρείας Συγγραφέων από το 1994 ως το 1996 και αντιπρόεδρός της από το 1996 ως το 1997.

Έργο

Το 1970 έγραψε το πρώτο του έργο με τίτλο Σονέτα. Ο Βιστωνίτης παρουσιάστηκε σχετικά πρώιμα στα γράμματα, με ποιήματα ελλειπτικά στη μορφή, μεγάλης συναισθηματικής έντασης, αλλά και εντυπωσιακά ώριμα ως προς τη συνειδητοποίηση και τη γνώση του τοπίου των εσωτερικών αναζητήσεων. Η πυκνή σύνθεση αυτού του ψυχικού τοπίου και η έκφραση του με μία γλώσσα ρυθμική αλλά και στοχαστική τονίζει και υπογραμμίζει, επίσης το πρώιμο καταστάλαγμα ως προς το είδος της ποίησης που προτιμούσε.  
Μετά το 1980, διάστημα κατά το οποίο ζούσε στις Η.Π.Α. και ήρθε σε επαφή με την αμερικανική ποίηση, το έργο του πήρε μια άλλη τροπή. Η γλώσσα έγινε πλαστικότερη, οι εικόνες λιγότερο σκοτεινές και τα ρυθμικά στοιχεία πλουτίστηκαν ακόμα περισσότερο. Η συνεχής υπόμνηση του Βιστωνίτη ότι ο κόσμος κυριαρχείται από τις αμφίπλευρες, αντιθετικές έννοιες του γήινου και του ουράνιου, του ζωώδους και του θεϊκού, του ονειρικού και του χθόνιου (απτό παράδειγμα οι τίτλοι των περισσότερων συλλογών του) συμβαδίζει με τη ρομαντική του αντίληψη για την «ιερότητα» της ποίησης, την ικανότητά της να επικοινωνεί διαισθητικά και τη μυστική ανταπόκρισή της στα αιτήματα του ανθρώπου. Τα γνωρίσματα της ποίησης του Βιστωνίτη, η σφοδρά αρνητική της διάθεση απέναντι στο κοινωνικό περιβάλλον, το ελεγχόμενα δραματικό συναίσθημα, αλλά και η νοσταλγική της μνήμη για έναν χαμένο παράδεισο ενισχύονται από μια γλώσσα τελετουργική, με πολλές συμβολικές προεκτάσεις. 
Στα δοκίμιά του ο Βιστωνίτης κινείται γύρω από ιστορικά πρόσωπα και λογοτεχνικά φαινόμενα καθοριστικής σημασίας για τον δυτικό πολιτισμό. Στα κείμενά του προωθείται η ιδέα της πλουραλιστικής κοινωνίας. Ο λόγος του χαρακτηρίζεται από ρυθμικότητα και αποκαλύπτει τις γνώσεις του σε θέματα αισθητικής και παιδείας.
Τόμας Μπέλιτς

Βιογραφικό

Ο Τόμας Μπέλιτς γεννήθηκε στις 2 Ιουλίου 1978 στην πόλη Τρεντσίν (Trenčín) της Σλοβακίας. Έχει ύψος 1,90 μ και βάρος 82 κιλά. Ξεκίνησε την καριέρα του το 1999 στην ομάδα της πατρίδας του T.T.Σ. Τρεντσίν. 
Αγωνίστηκε σε ομάδες της σλοβακικής και τσεχικής ανώτερης κατηγορίας. Κατά σειρά έπαιξε από δυόμισι σεζόν στις Σπάρτακ Τρνάβα και ΦΚ Μπρνο, στην οποία έγινε βασικός. Στη συνέχεια έχασε τη θέση του βασικού και για μιάμιση σεζόν αγωνίστηκε δανεικός σε τρεις διαφορετικές ομάδες. Τα δύο τελευταία χρόνια έπαιζε στην Τέπλιτσε. 
Ο Πανιώνιος είναι η πρώτη ομάδα εκτός Τσεχίας ή Σλοβακίας που αγωνίζεται και πραγματοποίησε το ντεμπούτο του στις 10 Ιανουαρίου 2009 στο Στάδιο της Νέας Σμύρνης στο νικηφόρο με 2-0 αγώνα για το πρωτάθλημα της Α΄ Εθνικής εναντίον του Πανσερραϊκού.
Βίλιγια Αλεκναϊτέ-Αμπραμικιενέ

Βιογραφία

Η Αλεκναϊτέ-Αμπραμικιενέ γεννήθηκε σε μια οικογένεια δημοσίων υπαλλήλων στο Λιντουβέναϊ της επαρχίας Ρασέινιαϊ στην Λιθουανία, στις 4 Μαΐου 1957.
Το 1975 η Αλεκναϊτέ-Αμπραμικιενέ αποφοίτησε από τη σχολή καλών τεχνών Μ.Κ. Τσιουρλιόνις, και το 1980 από το Λιθουανικό Ωδείο, ως πιανίστας και μουσικολόγος. Από το 1980 εργάστηκε στο ωδείο ως εξάρχων και εκπαιδευτής.
Η Αλεκναϊτέ-Αμπραμικιενέ εντάχθηκε στις δραστηριότητες του Σαγιούντις το 1988. Στις εκλογές του 1992, η Αλεκναϊτέ-Αμπραμικιενέ εξελέγη ως μέλος της Έκτης Σέιμας μέσα από το εκλογικό κατάλογο του Σαγιούντις. το 1993, ήταν ένα από τα ιδρυτικά μέλη του κόμματος της Εθνικής Ένωσης που προέκυψε από το Σαγιούντις. Είχε επανεκλεγεί στην Σέιμας στις εκλογές του 1996, του 2000, του 2004, του 2008 και του 2012.
Τσαρλς Χόρτον Κούλεϊ

Εκπαίδευση

Ο Κούλεϊ αποφοίτησε από το Πανεπιστήμιο του Μίσιγκαν το 1887, και συνέχισε με κατάρτιση ενός έτους στον τομέα της μηχανολογίας στην ίδια σχολή. Το 1888 επέστρεψε για μεταπτυχιακό στην πολιτική οικονομία, με δευτερεύον αντικείμενο την κοινωνιολογία. Ξεκίνησε τη διδασκαλία στην Οικονομία και Κοινωνιολογία στο Πανεπιστήμιο το φθινόπωρο του 1892. Το 1894 έλαβε το διδακτορικό του. Η διδακτορική διατριβή του ήταν η θεωρία των Μεταφορών στα οικονομικά. Ξεκίνησε την διδασκαλία της κοινωνιολογίας από το ακαδημαϊκό έτος 1894-95.
Απόδραση από το Αλκατράζ

Περίληψη

Ένας κατάδικος, ο Φρανκ Μόρρις, μετά από αλλεπάλληλες αποδράσεις μεταφέρεται στις ομοσπονδιακές Φυλακές Αλκατράζ στην ομώνυμη νήσο, που θεωρούνται υψηλής ασφαλείας, στις οποίες και η σκέψη ακόμη για απόπειρα απόδρασης απ' αυτές θεωρούνταν αδιανόητη. Παρά ταύτα ο Μόρρις παρακολουθώντας τις καθημερινές κινήσεις των δεσμοφυλάκων κατάστρωσε σχέδιο απόδρασης στην εκτέλεση του οποίου τον βοήθησαν δύο ακόμη κατάδικοι οι Κλάρενς και Τζον Άνγκλιν (Clarence, John Anglin).
Εθνόσημο του Κατάρ

Το εθνόσημο του Κατάρ (στα αραβικά: شعار قطر) εισήχθη το 1976 σε αντικατάσταση ενός άλλου εθνοσήμου από το 1966. Είναι στρογγυλό και απεικονίζει δύο λευκά διασταυρωμένα σπαθιά σε κίτρινο κύκλο. Ανάμεσα στα σπαθιά είναι ένα ιστιοφόρο πλοίο (νταού) που πλέει σε μπλε και λευκά κύματα δίπλα σε ένα νησί με δυο φοίνικες. Ο κύκλος περιβάλλεται από ένα στρογγυλό αντικείμενο, το οποίο διαιρείται οριζόντια. Στο λευκό χώρο αναγράφεται το όνομα του κράτους του Κατάρ στη γραφή Κουφί με καφέ γράμματα και στην καφέ περιοχή είναι γραμμένη η αγγλική μετάφραση (State OF Qatar) με άσπρα γράμματα. Πολλές φορές το εθνόσημο απαντάται χωρίς την αγγλική μετάφραση της ονομασίας της χώρας , ο μεσαίος κύκλος είναι μερικές φορές κίτρινος και τα σπαθιά μερικές φορές αντί για λευκό έχουν χρώμα καφέ.
Αρκετά από τα στοιχεία που περιέχονται στο εθνόσημο περιλαμβάνονται και σε εμβλήματα πολλών άλλων αραβικών χωρών, όπως η Σαουδική Αραβία, τα Ηνωμένα Αραβικά Εμιράτα και το Κουβέιτ. Το ισχύον Σύνταγμα είναι από το 2003.
Avro 557 Ava

Σχεδιασμός και ανάπτυξη

Το Υπουργείο Αεροπορίας εξέδωσε το 1922 την απαίτηση 16/22 που αφορούσε την ανάπτυξη ενός τορπιλοπλάνου-βομβαρδιστικού μακράς ακτίνας δράσης, το οποίο θα επιχειρούσε από αεροδρόμια. Θα έπρεπε να είναι ικανό να μεταφέρει μια τορπίλη των 533 mm ή ισοδύναμο φορτίο βομβών. Οι Blackburn Aircraft και Avro υπέβαλλαν προτάσεις, με την πρώτη να παρουσιάζει το Cubaroo. Ο αρχισχεδιαστής της Avro, Ρόυ Τσάντγουικ (Roy Chadwick), ανέπτυξε αρχικά το μονοκινητήριο Avro 556 το οποίο προωθούνταν από κινητήρα Napier Cub. Το σχέδιο αυτό απορρίφθηκε για χάρη ενός μοντέλου με δύο κινητήρες Rolls-Royce Condor που ονομάστηκε Avro Type 557 Ava. Το Υπουργείο έδωσε παραγγελία για την κατασκευή δύο πρωτοτύπων Ava, το πρώτο εκ των οποίων πραγματοποίησε την παρθενική του πτήση στα μέσα του 1924.
Ήταν ένα αεροσκάφος ξύλινης κατασκευής, με κινητήρες δίχως καλύμματα τοποθετημένους ανάμεσα στις πτέρυγες. Το ουραίο είχε επίσης πτέρωμα διπλάνου, με τριπλά πηδάλια, εκ των οποίων το κεντρικό αφαιρέθηκε αργότερα. Το πιλότος και ο συγκυβερνήτης κάθονταν σε ανοιχτό κόκπιτ, ενώ υπήρχαν τρεις θέσης πολυβόλων: στο ρύγχος, την ράχη και την κοιλιά του αεροσκάφους. Το πολυβόλο στην κοιλιά του αεροσκάφους, που ήταν τοποθετημένο σε ανασυρόμενο κουβούκλιο, το χειρίζονταν ο πλοηγός/βομβαρδιστής. Η τορπίλη των 910 kg -ή εναλλακτικά το φορτίο βομβών- μεταφέρονταν εξωτερικά κάτω από την άτρακτο.
Το Υπουργείο ακύρωσε τελικά τα σχέδια χρήσης της τορπίλης των 533 mm, του κύριου οπλικού συστήματος του Ava, όμως η κατασκευάστρια συνέχισε κανονικά την ολοκλήρωση του δεύτερου πρωτοτύπου. Σε αντίθεση με το αρχικό αεροσκάφος, αυτό ήταν ολομεταλλικής κατασκευής. Πραγματοποίησε την παρθενική του πτήση στις 22 Απριλίου 1927. Επιχειρήθηκε η μετατροπή του Ava για να καλύψει την απαίτηση Β19/27, που αφορούσε την ανάπτυξη βαρέως βομβαρδιστικού, όμως δεν ήταν επιτυχημένη και έτσι το όλο πρόγραμμα τερματίστηκε.
Τάγμα ανίππων ιππέων

Γενικά στη στρατιωτική τακτική και ειδικότερα του ιππικού καθώς και στους ελάτες του πυροβολικού, ως άνιππος χαρακτηρίζεται ο ανήκων μεν σ΄ αυτά τα όπλα άνδρας, στερούμενος όμως ίππου (αλόγου) για διάφορους λόγους, είτε γιατί φονεύθηκε, είτε γιατί δεν του είχε χορηγηθεί εξ αρχής, είτε γιατί η ειδικότητά του να μη δικαιολογεί ίππο κ.λπ..
Παλαιότερα συγκροτούνταν μαχητικές ομάδες ανίππων ανδρών όπου στις περισσότερες των περιπτώσεων αποκτούσαν ίππους από εχθρική λεία, είτε μετά από μάχη, είτε με ζωοκλοπές από εχθρικό έδαφος, είτε με μεμονωμένες παγίδες, ιδίως έφιππων ταχυδρόμων.
Όταν ξεκίνησε ο Ελληνοτουρκικός πόλεμος του 1897 συστάθηκε επίσημα για πρώτη φορά ελληνικό "Τάγμα ανίππων ιππέων", όπως αποκλήθηκε, το οποίο τον Μάιο του 1897 στάλθηκε στη Φθιώτιδα. Το αξιοπερίεργο ήταν ότι ενώ όλη η ελληνική γραμμή μετώπου υποχωρούσε, ακολουθώντας μόνο τακτική άμυνας, οι άνδρες του τάγματος αυτού κινούμενοι από εγωισμό και εφευρετικότητα βρέθηκαν στο τέλος να είναι όλοι έφιπποι, έχοντας αποκτήσει άλογα κατά παράδοξους τρόπους.
Στους νεότερους χρόνους η άνιππη αυτή δράση του ιππικού είτε σε μάχη είτε οπουδήποτε αλλού έλαβε την ονομασία "πεζή δράση" ιππικού, τα δε τμήματα του ιππικού για "πεζή δράση" ονομάστηκαν "πεζή ιππικό", ή "πεζό ιππικό", ή ακόμα πεζοπόρο ιππικό.
1452 Ουννία

Φυσικά χαρακτηριστικά

Τα φυσικά χαρακτηριστικά της Ουννίας είναι άγνωστα. Η Ουννία περιστρέφεται γύρω από τον εαυτό της μία φορά κάθε περίπου 14 ως 20 ώρες, μία μάλλον αργή περιστροφή για αστεροειδή.
Γεώργιος Ζερβίνης

Καριέρα στην πάλη

Έγινε αθλητής πάλης του Πανελλήνιου Γυμναστικού Συλλόγου το 1920 και σε τέσσερα χρόνια ήταν πρωταθλητής Ελλάδας. Με τον Πανελλήνιο ήταν πρώτος, χρυσός πανελληνιονίκης, το 1920 στα 56 κιλά, στο Πανελλήνιο πρωτάθλημα το 1924 στην κατηγορία υπερελαφρών, το 1925, το 1926 στην κατηγορία ημιβαρέων, το 1927, το 1928 στην κατηγορία υπερελαφρών α΄. 
Το 1922 συμμετείχε στο όπεν της Τουρκίας αφού πρώτα υπερίσχυσε των Ελλήνων αντιπάλων του, έφτασε στον τελικό όπου παρόλο νίκησε στον αγώνα του επί του Τούρκου αντιπάλου του, αποφασίστηκε επανάληψη όπου κι έχασε. Στο συγκεκριμένο τουρνουά συμμετείχε ανελλιπώς έως το 1927 όπου το κατακτούσε συνεχώς επί μία τετραετία.
Το 1929 μετά από αίτημα του αποδεσμεύεται από τον Πανελλήνιο, μόνο στην πάλη στην κολύμβηση παρέμεινε αθλητής του Πανελληνίου, και μεταπηδά στον Εθνικό Γ.Σ. και στο νεοιδρυθέν παλαιστικό του τμήμα, αναφέρεται ιδρυτικό μέλος, σαν παλαιστής κι έπειτα προπονητής. Με τον Εθνικό στο πανελλήνιο πρωτάθλημα ήταν πρώτος στο πρωτάθλημα Νοτίου Ελλάδος το 1930, πρώτος στο πανελλήνιο το 1931, το 1932 στα υπερελαφρέα,  . Ήταν πρώτος σε συνάντηση Πανελληνίου-Εθνικού το 1930, στους προβαλκανικούς του 1930 ήταν πρώτος στην Α΄και στην Γ΄κατηγορία. Στους Πανιώνιους Αγώνες ήταν πρώτος το 1924 και το 1925.
Συμμετείχε στους Ολυμπιακούς αγώνες του 1924 στο Παρίσι όπου αποκλείστηκε στον δεύτερο γύρο των αγώνων, λόγω του ότι δεν πήγε να ζυγιστή από αμέλεια του Ιωάννη Χρυσάφη, αρχηγού της αποστολής. Στους Ολυμπιακούς αγώνες του 1928 στο Άμστερνταμ και στα 56 κιλά αποκλείστηκε στον πρώτο του αγώνα επειδή δεν παρουσιάστηκε πάλι να ζυγιστή από αμέλεια των υπεύθυνων της ελληνικής αποστολής. Στους Ολυμπιακούς αγώνες του 1932 στο Λος Άντζελες ήταν τέταρτος ολυμπιονίκης στην ελευθέρα πάλι, το μετάλλιο κρίθηκε στα σημεία, και πέμπτος στην ελληνορωμαϊκή. Στους Ολυμπιακούς αγώνες του 1936 στο Βερολίνο ταξίδεψε με δικά του έξοδα για να πάρει μέρος στους αγώνες αλλά δεν του επετράπη από την ελληνική αποστολή.
Είχε συμμετάσχει σαν αρχηγός αποστολής πάλης στους Ολυμπιακούς αγώνες του 1948 στο Λονδίνο και Ολυμπιακούς αγώνες του 1960 στη Ρώμη σαν φυσιοθεραπευτής.
Το 1933 ίδρυσε τον σύλλογο πάλης Ένωση Ερασιτεχνών Παλαιστών Αθήνας, μετά τον Β΄παγκόσμιο πόλεμο εργάστηκε στην Εθνική ακαδημία σωματικής αγωγής και το 1961 ίδρυσε το παλαιστικό τμήμα του Μίλων Νέας Σμύρνης, από τα ιδρυτικά μέλη του Άτλαντα Καλλιθέας, από τα ιδρυτικά μέλη και πρώτους αθλητές της πάλης του Ολυμπιακού.

Καριέρα στις καταδύσεις

Στις καταδύσεις το 1928 σαν αθλητής του Πανελλήνιου Γυμναστικού Συλλόγου, ήταν πρωταθλητής Ελλάδος σε κατάδυση από 3 μέτρα με τραμπολίνο .
Σερβικές βουλευτικές εκλογές Μαΐου 1893

Οι βουλευτικές εκλογές διεξήχθησαν στο Βασίλειο της Σερβίας στις 31 Μαΐου 1893, διεξήχθησαν δε μετά από ένα πραξικόπημα από τον βασιλιά Αλέξανδρο Ομπρένοβιτς, τον Απρίλιο, όπου ακύρωσε τις εκλογές του Μαρτίου καθαιρώντας και την φιλελεύθερη κυβέρνηση που είχε αναδειχτεί. Το Λαϊκό Ριζοσπαστικό κόμμα με αρχηγό τον Νικόλα Πάσιτς κέρδισε τις εκλογές μια μεγάλη πλειοψηφία.
BBC Γιόρκσαϊρ & Λίνκολνσαϊρ

Στούντιο

Τα πρώτα στούντιο του φορέα εγκαινιάστηκαν το 2001 και βρισκόντουσαν απάνω από το ταχυδρομείο του Χαλ. Το πρώτο καιρό τα μικρά στούντιο και το λίγο προσωπικό ήταν αρκετά, αλλά από το 2002 όταν ο φορέας έκπεμπε δικό του πρόγραμμα τα στούντιο δεν ήταν ικανά να αντέξουν αυτό το "βάρος". Σε κάποιες περιπτώσεις το στούντιο ήταν τόσο μικρό που σχεδόν μόνο ένα τραπέζι χωρούσε.
Τελικά, ο φορέας απέκτησε καινούργια στούντιο στην περιοχή Βασιλικοί κήποι του Χαλ. Τα νέα στούντιο είναι αρκετά μεγάλα για το τηλεοπτικό πρόγραμμα του Look North. Επιπλέον, στο κτήριο στεγάζεται και το ραδίοφωνο του φορέα BBC Radio Humberside.
Δήμος Κρωπίας

Ιστορική εξέλιξη του δήμου

Ο Δήμος Κρωπίας συστάθηκε για πρώτη φορά το 1840 και προέκυψε από την συνένωση των παλαιότερων δήμων Αραφήνος και Μυρρινούντος. Αρχικά ονομάστηκε δήμος Κεκροπίας αλλά το 1842, με βασιλικό διάταγμα (ΒΔ), μετονομάστηκε σε δήμο Κρωπίας. Έδρα του δήμου ορίστηκε αρχικά το Κορωπί (τότε Κουρσαλάς), ενώ από το 1847 το Μαρκόπουλο. Ο δήμος συνόρευε με τους δήμους Μαραθώνος στα βόρεια, Αθηνών στα δυτικά και βόρεια και Λαυρίου στα νότια. Παρέμεινε αμετάβλητος μέχρι το 1912 οπότε διασπάστηκε στις κοινότητες Σπάτων, Παιανίας (τότε Λιόπεσι), Μαρκόπουλου και Κορωπίου.
Η κοινότητα Κορωπίου αποτέλεσε την πρόδρομη μορφή του σημερινού Δήμου Κρωπίας. Η τότε κοινότητα περιλάμβανε επιπλέον τους οικισμού Βάρη, Κίτσι και Άγιος Νικόλαος. Το 1929 η Βάρη αποτέλεσε ξεχωριστή κοινότητα και συμπεριέλαβε στα όριά της και τους οικισμού Βούλα και Βουλιαγμένη. Το 1946 η κοινότητα Κορωπίου αναγνωρίστηκε σε δήμο ο οποίος ονομάστηκε δήμος Κρωπίας. Τα επόμενα χρόνια μέσα στα όρια του δήμου αναγνωρίστηκαν οι οικισμοί Καρελλάς, Άγιος Δημήτριος και Αγία Μαρίνα. Ο δήμος διατηρήθηκε αμετάβλητος με την μεταρρύθμιση της διοικητικής διαίρεσης της χώρας το 1997 σύμφωνα με το Σχέδιο «Καποδίστριας», ενώ θα διατηρηθεί αμετάβλητος και μετά την εφαρμογή του Σχεδίου «Καλλικράτης» που τέθηκε σε ισχύ την 1η Ιανουαρίου του 2011.
Θερμοακουστική

Η θερμοακουστική (αγγλικά: thermoacoustics) μελετά τις αλληλεπιδράσεις μεταξύ μεταβολών θερμοκρασίας, πυκνότητας και πίεσης ενός διαμήκους ακουστικού κύματος. Οι αλληλεπιδράσεις αυτές οδηγούν στη μετατροπή ενός ακουστικού κύματος (μηχανική ενέργεια) σε θερμότητα (θερμική ενέργεια) και αντίστροφα.
Θερμοακουστικά φαινόμενα παρατηρούνται όταν μερικώς λιωμένοι γυάλινοι σωλήνες συνδέονται με γυάλινα δοχεία, όπου κάτω από συγκεκριμένες συνθήκες παράγονται αυθόρμητα δυνατοί μονοτονικοί ήχοι. Παρόμοια φαινόμενα παρατηρούνται όταν ένας χαλύβδινος σωλήνας έχει το ένα του άκρο σε θερμοκρασία δωματίου (293 K) και το άλλο σε επαφή με υγρό ήλιο 4.2 K (ταλαντώσεις Taconis). Η μαθηματική θεμελίωση της θερμοακουστικής έχει διεξαχθεί από το Nikolaus Rott. Ακολούθησαν εργασίες από τους Wheatley και Swift.
Μια θερμοακουστική μηχανή αποτελεί ένα θερμομηχανικό μετατροπέα που μπορεί είτε να παράγει μηχανική ενέργεια σε μορφή ακουστικού κύματος από την κατανάλωση ενός ορισμένου ποσού θερμότητας ή να καταναλώνει ακουστική ενέργεια για την άντληση θερμότητας από κάποιο ψυχρότερο προς κάποιο θερμότερο περιβάλλον. Τα εν λόγω συστήματα καλούνται θερμοακουστική μηχανή/κινητήρας και θερμοακουστικό ψυγείο, αντίστοιχα.
Οι θερμοακουστικές συσκευές/μηχανές έχουν το πλεονέκτημα της μη ανάγκης ύπαρξης σημαντικών κινούμενων μερών (αυξημένη αξιοπιστία - χαμηλές απαιτήσεις συντήρησης).
Μακεδονία (επιβατηγό)

Το Ατμόπλοιο Α/Π ΜΑΚΕΔΟΝΙΑ ήταν ελληνικό επιβατηγό πλοίο ναυπήγησης περίπου του 1880. Ανήκε στην ακτοπλοϊκή εταιρεία "Πανελλήνιος Ατμοπλοΐα". Εκτελούσε δρομολόγια κυρίως Πειραιά - Κυκλάδες - Κρήτη και όχι σπάνια και προς τα νησιά του Ιονίου. Χαρακτηριζόταν την εποχή εκείνη "φορτηγοποστάλι" επειδή διακινούσε φορτία καθώς και το ταχυδρομείο, ενώ διάκριση μεταξύ επιβατηγού και φορτηγού πλοίου ακόμη δεν είχε καθιερωθεί.
Λίγες ημέρες πριν ξεσπάσει ο Ελληνοτουρκικός πόλεμος του 1897 το Α/Π ΜΑΚΕΔΟΝΙΑ επιτάχθηκε για τις ανάγκες του επικείμενου πολέμου και εκτέλεση δρομολογίων κυρίως στο Ιόνιο. Σε μία από εκείνες τις μεταφορές και συγκεκριμένα στις 31 Μαρτίου/12 Απριλίου (π. ημερ/ν.ημερ.) του 1897 είχε καταπλεύσει στον Αμβρακικό μεταφέροντας επιβάτες, πολεμικό υλικό και ημιόνους του στρατού.

Το πρωί στις 6/18 Απριλίου, Κυριακή των Βαΐων (1897) απέπλευσε κενό φορτίου και κατά τη στιγμή που διέρχονταν το στόμιο της Πρέβεζας δέχτηκε καταιγιστικά πυρά από τα τρία εκεί τουρκικά φρούρια, του "Αγίου Γεωργίου", του "Παντοκράτορα" και του επάκτιου πυροβολείου "Παλιοσάραγγας" με στόχο να βυθιστεί, ώστε να φράξει το στόμιο και να καταστεί έτσι αδύνατη στη συνέχεια οποιαδήποτε διέλευση προς ή από τον Αμβρακικό.
Παρά ταύτα και ενώ το πλοίο είχε υποστεί ζημίες με εκδήλωση πυρκαγιάς ο καπετάνιος του πλοίου κατάφερε με όση ταχύτητα μπορούσε να προλάβει τη βύθισή του πλοίου εκτελώντας αναγκαστική προσάραξη σε αβαθή προς το Άκτιο, αφήνοντας έτσι ελεύθερη τη δίοδο του κόλπου. Αργότερα πωλήθηκε επιτόπου ως παλιοσίδερα (σκραπ).
Το ναυάγιο του Μακεδονία θεωρείται η πρώτη πολεμική δραστηριότητα και αρχή του εν λόγω πολέμου που σημειώθηκε λίγες ώρες πριν την επίδοση της ρηματικής διακοίνωσης από τον Τούρκο πρέσβη στην Αθήνα Ασήμ-μπεη στον Έλληνα υπουργό Εξωτερικών.
Πανουσάκος

Βιογραφικά στοιχεία

Η καταγωγή του ήταν από του Παλούμπα της Λιοδώρας. Πήρε μέρος στην μάχη της Γράνας. Όταν στην ώρα της μάχης οι Έλληνες ήρθαν στήθος προς στήθος με τους Τούρκους, ο Πανουσάκος μην προφθαίνοντας πια να γεμίζει το τουφέκι και την πιστόλα του, έπιασε το ντουφέκι και το χρησιμοποίησε ως ρόπαλο χτυπώντας τους Τούρκους κατακέφαλα. Ο Πανουσάκος επαινέθηκε γι' αυτή του την παλικαριά.